Carbimazole i tiamazole són dos fàrmacs antitiroidals indicats en situacions en les quals es necessita una reducció de la funció tiroïdal, com són l'hipertiroïdisme, les crisis tirotòxiques o en el moment de la preparació per a una tiroidectomia.
Carbimazole és un profàrmac que es transforma en tiamazole un cop administrat, i actua inhibint la síntesi d'hormones tiroidals.
Recentment, s'ha avaluat la informació disponible relativa al risc de pancreatitis aguda en pacients tractats amb aquests fàrmacs, així com la relacionada amb el risc de malformacions congènites associat al seu ús durant l'embaràs.
La informació i les noves recomanacions sobre l'anticoncepció durant el tractament amb aquests dos fàrmacs es detallen a la nota informativa emesa per l'Agència Espanyola de Medicaments i Productes Sanitaris (AEMPS), el dia 5 de febrer de 2019.
Aquesta alerta de seguretat es va difondre als professionals sanitaris de Catalunya mitjançant el Sistema d'alertes farmacèutiques (codi de protocol 2019007).
Tot seguit es detalla informació sobre dispensacions de medicaments que contenen carbimazole o tiamazole en dones durant l'any 2018 a Catalunya.
Nombre de persones a les quals s'ha dispensat un o més envasos de medicaments que contenen carbimazole o tiamazole durant el 2018 a Catalunya, en l'àmbit del Servei Català de la Salut
Nombre de dones a les quals s'ha dispensat un o més envasos de medicaments que contenen carbimazole o tiamazole durant el 2018 a Catalunya, en l'àmbit del Servei Català de la Salut
Es considera que la franja d'edat entre 12 i 55 anys cobreix les dones en període fèrtil.
Eines de suport a la prescripció electrònica de medicaments
Per tal de promoure la verificació de les noves mesures que estableix la nota de l'AEMPS, s'ha dut a terme una acció informativa adreçada a les entitats proveïdores responsables de les prescripcions de medicaments amb carbimazole i tiamazole, que ha comportat l'extracció de la relació de pacients de risc (dones en edat fèrtil).
S'ha traslladat als professionals prescriptors la necessitat d'informar dels riscos a les pacients i d'advertir-les que, en cas de planificar un embaràs, s'ha de comunicar la decisió al metge o metgessa amb temps suficient perquè es pugui valorar la idoneïtat de mantenir el tractament, o bé cercar-ne l'alternativa més adequada.
Actuacions en matèria d'ordenació farmacèutica i farmacovigilància
El Servei d'Ordenació i Qualitat Farmacèutiques del Departament de Salut ha fet difusió als professionals sanitaris a través del sistema d'alertes farmacèutiques de la informació sobre seguretat relativa als fàrmacs carbimazole i tiamazole:
Alerta 2019007: Risc de pancreatitis aguda i noves recomanacions sobre anticoncepció durant el tractament amb carbimazole (NEO-TOMIZOL®) i tiamazole (TIRODRIL®).
La Secció de Vigilància i Publicitat de Medicaments del Departament de Salut revisa totes les comunicacions de promoció i publicitat de medicaments dels laboratoris amb seu social a Catalunya.
Concretament, tots els materials promocionals de carbimazole i tiamazole adreçats als professionals sanitaris inclouen el contingut mínim d'informació sobre el medicament en el qual s'especifiquen les mesures de precaució i seguretat recollides a la fitxa tècnica.